b'\n_START_ARTICLE_\nFiat Uno\n_START_SECTION_\nFiat Uno (1983\xe2\x80\x931995)\n_START_PARAGRAPH_\nFiat Uno tuli markkinoille vuonna 1983 korvaamaan ik\xc3\xa4\xc3\xa4ntyv\xc3\xa4n Fiat 127 -mallin. Auton oli suunnitellut Giorgetto Giugiaro ja se muistutti pienemp\xc3\xa4\xc3\xa4 Panda-mallia. Unoa kehuttiin hyvist\xc3\xa4 sis\xc3\xa4tiloista ja taloudellisuudesta, jotka ovat sen korkean, neliskulmaisen rungon ja matalan (0,34) ilmanvastuskertoimen ansiota. Se valittiin Vuoden Autoksi Euroopassa 1984. Ensimm\xc3\xa4iset autot oli varustettu vanhoilla 0,9 OHV- (45 hv), 1,1 SOHC- (58 hv) ja 1,3 SOHC (65 hv) -moottoreilla. Saatavilla oli my\xc3\xb6s 1,3-litrainen ja 45-hevosvoimainen dieselmoottori. Korimalleina oli saatavissa sek\xc3\xa4 kolmi- ett\xc3\xa4 viisioviset versiot. Fiat Unoon perustui my\xc3\xb6s pieni hy\xc3\xb6tyajoneuvomalli Fiat Fiorino._NEWLINE_Vuodesta 1985 saataville tuli uusi 1,0 SOHC FIRE (Fully Integrated Robotized Engine) -moottori, jossa oli 45 hevosvoimaa. Se oli vanhoja moottoreita tehokkaampi ja taloudellisempi. Vuonna 1985 esiteltiin my\xc3\xb6s urheilullisempi malli, Fiat Uno Turbo, varustettuna 1,3-litraisella turboahdetulla moottorilla, jossa tehoa oli 105 hevosvoiman verran._NEWLINE_Vuonna 1989 Uno sai pienen faceliftin, jossa tehtiin uudistuksia koriin ja ilmanvastus pienentyi 0,30:een. Uusi ulkomuoto muistutti Fiat Tipoa. Sis\xc3\xa4tiloihin tehtiin my\xc3\xb6s muutoksia. N\xc3\xa4ihin aikoihin vanha 1,1-litrainen moottori korvattiin uudella FIRE-versiolla, jossa oli nyt tehoa 56 hevosvoimaa, ja uusi 1,4-litrainen korvasi vanhan 1,3-litraisen vapaasti hengitt\xc3\xa4viss\xc3\xa4- ja turboversioissa._NEWLINE_Uno oli menestyksek\xc3\xa4s auto aina tuotantonsa loppumiseen asti. Seuraajaksi tarkoitettu Punto esiteltiin vuonna 1993, mutta Uno pysyi edullisempana mallina sen rinnalla vuoteen 1995 saakka. Mallia valmistettiin yli kuusi miljoonaa kappaletta.\n_START_SECTION_\nTuotanto vuoden 1995 j\xc3\xa4lkeen\n_START_PARAGRAPH_\nVaikkakaan Unoa ei valmistettu vuoden 1995 j\xc3\xa4lkeen en\xc3\xa4\xc3\xa4 Italiassa, sit\xc3\xa4 valmistettiin viel\xc3\xa4 vuoteen 2013 saakka Brasiliassa, jossa tuotettiin my\xc3\xb6s sedan-mallia Fiat Dunaa/Pr\xc3\xaamiota ja farmariautoa nimelt\xc3\xa4\xc3\xa4n Duna Weekend/Elba. Autoa myytiin Etel\xc3\xa4-Amerikassa Fiat Mille -nimell\xc3\xa4 l\xc3\xa4ht\xc3\xb6tason autona ja se sai uusimman kasvojenkohotuksensa vuonna 2004. Vuoden 2005 Brasilian versioon tuli Flex Fuel -j\xc3\xa4rjestelm\xc3\xa4, jonka avulla auto kulkee sek\xc3\xa4 etanolilla ett\xc3\xa4 bensiinill\xc3\xa4 vapaalla sekoitussuhteella.'